Midjeblomsterfluer

Sphegina clunipes
 Sphegina elegans
 Sphegina montana
 Sphegina spheginea
 Sphegina sibirica
 Sphegina verecunda

Midjeblomsterfluer (slekten Sphegina) er en gruppe av fluer som tilhører familien blomsterfluer (Syrphidae). Slekten omfatter minst 90 kjente arter, fem av dem forekommer i Norge. De er små, svarte, slanke blomsterfluer med kraftige bakbein.

Utseende 
Små (5-8 mm), blankt svarte blomsterfluer, kroppen ganske slank. Hodet er forholdsvis lite, fasettøynene er nakne og bredt skilte hos begge kjønn. Antennene er ganske små, mørke, det tredje leddets form er ulik mellom ulike arter. Ansiktet er litt innhult, munnkanten noe framskutt. Thorax er forholdsvis liten og avrundet, litt matt svart. Beina er gule og svarte. For- og mellombeina er slanke. På bakbeina er lårene fortykkede, svarte, med korte, stive børster på undersiden, dette er mer utpreget enn hos slekten Neoascia, som de ligner. Leggen er sterkt krummet slik at den kan foldes tett inntil låret. Bakkroppen er kølleformet, de fremste leddene danner en smal stilk, svart og rødlig. Hannens bakkropp er ganske slank, hunnens nærmest pæreformet bak stilken. På farge er bakkroppen vanligvis svart og rødlig, på sidene har den lange, lyse hår. Vingene er smale, lett røykfargede med brunt vingemerke. Arten Sphegina sibirica utmerker seg ved å være svært variabel i fargen, ofte er hele dyret bortsett fra hodet gult, andre ganger kan den være hovedsakelig svart som de andre artene.

Levevis 
Midjeblomsterfluene treffes helst i og ved fuktige skoger, der de gjerne besøker blomster, særlig skjermplanter. Larvene utvikler seg i sevjeutfloder, eller under barken på døde trær eller stammer der det er gjærende sevje. De voksne fluene er å finne mellom juni og august.

Utbredelse 
Slekten forekommer i den palearktiske sone og Nord-Amerika, dessuten i Sørøst-Asia.

Systematisk inndeling / nordiske arter 

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Eristalinae
 gruppe Chrysogastrini 
 slekten midjeblomsterfluer, Sphegina Meigen, 1822
 vanlig midjeblomsterflue, Sphegina clunipes (Fallén, 1816) – vanlig over nesten hele Norge
 elegant midjeblomsterflue, Sphegina elegans Schummel, 1843 – ett funn fra Sørlandet i Norge
 Sphegina montana Becker, 1921 – bare i Finland i Norden
 fjellmidjeblomsterflue, Sphegina spheginea (Zetterstedt, 1838) – bare funnet ved Svartisen og i Pasvik i Norge
 sibirmidjeblomsterflue, Sphegina sibirica Stackelberg, 1953 – over hele Sør-Norge og i Pasvik
 Sphegina verecunda Collin, 1937 – bare i Danmark i Norden

Kilder og litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

Eksterne lenker 
  
 www.syrphidae.com/ – the Syrphidae website
 Norsk Entomologisk forening – for deg som vil lære mer om insekter.

Blomsterfluer